Toivo Sukari

Toivo Ilmo Kalevi "Topi" Sukari (s. 8. huhtikuuta 1954 Karjala Tl) on suomalainen yrittäjä. Hän on Maskun Kalustetalon sekä Ideaparkin perustaja ja suurin omistaja. Lisäksi Sukari omistaa muun muassa halpahalliketju Masku Kodin ja Sukarin Lomarakennuksen sekä oli aiemmin osakkaana Aurinko Golfissa sekä vaateketju Mangon Suomen-yhtiössä, jonka omistuksesta hän on luopunut. Sukarin lapsuudenperhe nykyisessä Mynämäen Karjalassa oli esikoislestadiolainen ja hänellä on seitsemän sisarusta. Hänen isänsä oli pienviljelijä ja -yrittäjä. Kesäkuussa 2021 Sukari osti osan Alfa-tv:stä.

 Elämäkerta 
Sukari aloitti yrittäjänä 15-vuotiaana. Kansalaiskoulusta päästyään hän hankki pankkilainalla sata sikaa ja aloitti liiketoiminnan kotitilallaan. 20-vuotiaana Sukari osti sikatilasta saamillaan rahoilla kuorma-auton ja huonekaluja sekä ryhtyi harjoittamaan "ovelta ovelle" huonekalukauppaa ja näyttelymyyntitoimintaa. Vuonna 1983 hän rakennutti Maskuun 2 000 neliömetrin huonekaluhallin, jonka ympärille kasvoi myöhemmin Turun seudun suurin kodinsisustus- ja huonekaluliikekeskittymä. Tämän jälkeen Sukari teki lisää halleja ja alkoi käydä kiinteistökauppaa. Hänen ensimmäinen suurempi oman toiminnan ulkopuolinen kiinteistöhankkeensa oli Kaarinan Krossiin 1998 valmistunut Retail Park -tyyppinen Kodin Keskus, johon silloin sijoittuivat Maskun lisäksi Gigantti, Hong Kong, Jysk, Asko, Sotka ja muita kaupan ketjuja. Tämän ensimmäisen suuremman hankkeensa Sukari myi työeläkeyhtiö Verdandille (sittemmin Veritas.)

Kaarinan hankkeen menestyksestä syntyi ajatus suuresta liikekeskuksesta, Ideaparkista vuonna 2003 tamperelaisen yrittäjä Toni Virkkusen sekä Teräselementti -konsernin omistajan liikemies, insinööri Jarmo Viitalan kanssa. Sukari otti hankkeesta suurimman taloudellisen vastuun ja käytti hankkeeseen omia rahojaan ensimmäiset kaksi vuotta. Vasta hieman yli vuosi ennen Ideaparkin suunniteltua avajaispäivää pankki myönsi siihen lainaa.

Ideapark valmistui Lempäälään 1. joulukuuta 2006. Avaamisen suoritti eduskunnan puhemies Paavo Lipponen. Hankkeen innoittamana ryhdyttiin suunnittelemaan uusia Ideaparkeja rakennettavaksi Pieksämäelle, Kiiminkiin ja Vihdin Nummelaan. Keväällä 2010 Sukari kuitenkin ilmoitti luopuvansa näistä kolmesta uudesta Ideapark-hankkeesta ja suuntautuvansa toisella konseptilla toimiviin hankkeisiin. Ideapark Oulu kuitenkin toteutui myöhemmin ja se avattiin vuonna 2014. Oulun Ideaparkin Sukari Invest myi elokuussa 2016 sijoitusyhtiö Avant Capital Partnersille ja Alma Property Partners -rahastolle. Sukari on jatkanut Ideapark -hankkeiden kehittämistä ja marraskuussa 2019 avattiin  Seinäjoelle noin 63 000 neliön suuruinen Ideapark Seinäjoki. Tontille jää vielä rakennusoikeutta noin 35.000 m2 (3,5 ha.) Seinäjoen hankkeen suurimmat käyttäjät ovat Keskon Citymarket, XXL, Stadium, Jysk, Masku ja lähes kaikki Suomessa toimivat ketjumuotoiset vaateliikkeet.

Maskun Kalustetalo Oy perustettiin 1983, Toivo Sukari omistaa (90 %) sen yhdessä ex-vaimonsa Eevan (10 %) kanssa. Masku on yksi Suomen suurimmista huonekalukaupan yrityksistä. Yhtiön liikevaihto oli 31. joulukuuta 2018 päättyneellä tilikaudella 92,1 miljoonaa euroa. Yhtiöllä on yli 50 paikkakunnalla oma myymälä. Maskun Kalustetalo Oy:n hallituksen puheenjohtajana toimii SOK:n entinen pääjohtaja, vuorineuvos Kari Neilimo.

Toivo Sukari on keskittynyt viime vuosina itse kiinteistöliiketoimintaan. Sukari Konserni Oy, joka hallinnoi ja pääosin omistaa perheen kiinteistöliiketoiminnan, toimii Turussa. Yhtiön toimitusjohtajana toimii KTM Tuomas Henttula ja hallituksen puheenjohtajana Pekka Sukari, joka toimii myös muiden perheen kiinteistösijoitusyhtiöiden johtajana.

Vuonna 2007 Toivo Sukari oli yksi viidestä sijoituskohteita etsineistä "leijonista" MTV3:n viihdeohjelmassa Leijonan kita. Muut olivat kauppaneuvokset Eero Lehti, Kaija Ward ja Kyösti Kakkonen sekä brändiasiantuntija Lisa Sounio-Ahtisaari. Sukaria parodioitiin vuonna 2009 esitetyssä Pasila-sarjan jaksossa Tauno Muikku. Sukarista on tehty myös useita tosi-tv-ohjelmia, mm. MTV:llä esitetty sarja Sukari.

Sukarista ilmestyi syksyllä 2024 Jouni K. Kemppaisen kirjoittama ja Siltalan kustantama elämäkertakirja Usko Toivo Rakkaus – Toivo Sukarin tarina.

 Yksityiselämä 
Sukari kihlautui juhannuspäivänä 2018 kazakstanilaissyntyisen SM-tason fitnessurheilija, kemistin Nadja Eerolan kanssa ja he asuvat Turussa, Brysselissä ja Kustavissa. Heidät vihittiin Turun tuomiokirkossa 20. heinäkuuta 2019. Sukari oli naimisissa Maskun Kalustetalossa edelleen työskentelevän Eeva Sukarin kanssa vuosina 1977–2009 ja heillä on viisi lasta, joista kolme tytärtä yhdessä johtavat nyt Maskun Kalustetaloa. Maskun Kalustetalon toimitusjohtajana on tällä hetkellä Toivo Sukarin vanhin tytär Hanna Kuronen. Vanhin poika Pekka Sukari toimii perheen kiinteistösijoitusyhtiön Sukari Konsernin yhtenä johtajana.

 Kehittyvien maakuntien Suomi 
Vuonna 2008 paljastui, että Sukari oli rahoittanut Kehittyvien maakuntien Suomi -yhdistystä ystäviensä Kyösti Kakkosen ja  Arto Merisalon sekä Lauri Juntusen, Harri Toivaisen ja Tapani Yli-Saunamäen kanssa. Yhdistys liitettiin osaksi vaaleissa ehdokkaita rahoittavien ihmisten salaamista tuettuaan useiden näkyvien poliitikkojen eduskuntavaalikampanjointia, muun muassa pääministeri Matti Vanhasta 10 000 eurolla.

 Oikeudenkäynnit 
Toivo Sukaria syytettiin törkeästä lahjuksen antamisesta poliitikko Ilkka Kanervalle, mutta Helsingin hovioikeus vapautti hänet ja Ilkka Kanervan kaikista syytteistä kesäkuussa 2013 kumoten käräjäoikeuden huhtikuussa 2012 antaman kahdeksan kuukauden ehdollisen vankeusrangaistuksen.Syyte liikemies Kyosti Kakkosta vastaan hylattiin, Yle.fi/uutiset, viitattu 18.4.2012

 Lähteet 

Luokka:Suomalaiset liikemiehet
Luokka:Suomalaiset yritysjohtajat
Luokka:Kuvituspyynnöt
Luokka:Vuonna 1954 syntyneet
Luokka:Elävät henkilöt